Tisíc a jedenkrát

znova ťa zapriem

po tisícikrát

vymením kaviareň

za čistý prameň

bez hanby

robím to rád

o láske budem

spievať a hrať

no nie tebe

tej čo celá je z dreva

a ihličím vonia

vernejší som nikdy nebol

no dnes ťa podvediem

s lúkou sa milovať

budem pri hviezdach

pod holým nebom

ráno v kvapke rosy

zmyjem ten hriech

a večer sa vrátim domov

k nohám ti ľahnem

ako zbitý pes

páchnuci dymom a rumom

jedine duša čistejšia

než sneh

všetko mi odpustíš

pre tú jedinú vec

a ja ťa o týždeň

zradím znova

po tisíci a prvý krát

LÁSKA MOJA

obe vás mám rád

ty

aj

zelená hora

3. místo Poezie nad 23 let Eva Kováčová – Seppä (Kalná nad Hronom)